CONSILIUL LOCAL AL MUNICIPIULUI CRAIOVA

HOTĂRÂREA NR.163

Consiliul Local al Municipiului Craiova, întrunit în şedinţa ordinară din data de 26.02.2009;

Având în vedere raportul nr.68/2009, întocmit de consilierul municipal Radu Teodor, prin care se propune  acordarea de facilităţi  pe mijloace de transport în comun ale Regiei Autonome de Transport Craiova pentru anumite categorii de persoane şi rapoartele comisiilor de specialitate ale Consiliului Local al Municipiului Craiova nr. 73, 74, 77, 79, 80/2009; 

În conformitate cu prevederile Ordonanţei Guvernului nr. 97/1999, privind garantarea furnizării serviciilor publice subvenţionate de transport rutier intern şi de transport pe căile navigabile interioare, modificată prin Ordonanţa de Urgenţă a Guvernului nr.148/2000, aprobată prin Legea nr.102/2001 şi republicată în Monitorul Oficial nr.732 din 07.10.2002; Ordonanţa de Urgenţă a Guvernului nr. 109/2005 privind transporturile rutiere, aprobată cu modificări şi completări prin Legea nr.102/2006 publicată în  Monitorul Oficial nr. 398 din 09.05.2006, modificată prin Ordonanţa Guvernului nr.45/2007,  aprobată cu modificări şi completări prin Legea nr.42/2008, publicată în  Monitorul Oficial nr. 246 din 28.03.2008, modificată şi completată prin Ordonanţa de Urgenţă a Guvernului nr. 74/2008 publicată în  Monitorul Oficial nr. 451 din 17.06.2008 şi prin Ordonanţa de Urgenţă a Guvernului nr. 110/2008, publicată în  Monitorul Oficial nr. 661 din 22.09.2008; Legii nr.92/2007- Legea serviciilor de transport public local, publicată în  Monitorul Oficial nr. 262 din 19.04.2007; Legii nr. 19/2000 privind sistemul public de pensii şi alte drepturi de asigurări sociale, cu modificările şi completările ulterioare, şi ale Legii nr. 416/2001 privind venitul minim garantat;

 
În temeiul art.36, alin.2 lit. d, coroborat cu alin.6, lit. a, pct. 1 şi 2, art.45, alin.2, lit. a  şi art.61 alin.2 din Legea nr.215/2001, republicată, privind administraţia publică locală;
     HOTĂRĂŞTE:
Art.1. Se aprobă acordarea de facilităţi  pe mijloace de transport în comun ale Regiei Autonome de Transport Craiova, pentru anumite categorii de persoane pe anul 2009, astfel:

a) subvenţionarea cu 100% a  preţului abonamentelor, pe o singură linie,  pentru persoanele pensionate la limită de vârstă şi persoanele pensionate anticipat care au domiciliul în municipiul Craiova şi un cuantum al pensiei de până la 1300 lei net pe lună şi pentru persoanele cu vârsta peste 70 de ani, cu domiciliul în municipiul Craiova;

b) subvenţionarea cu 100% a  preţului abonamentelor, pe o singură linie,  pentru persoanele pensionate pe caz de boală, indiferent de vârstă şi indiferent dacă sunt sau nu revizuibili, care au domiciliul în municipiul Craiova şi un cuantum al pensiei de până la 1300 lei net pe lună;

c) subvenţionarea cu 75% a  preţului abonamentelor, pe 2 linii, 5 linii sau toate liniile  pentru persoanele prevăzute la lit. a şi b;
d) subvenţionarea cu 25% din preţul abonamentelor, pe o singură linie, pentru  studenţii care frecventează prin cursuri de zi,  instituţiile de învăţământ autorizate, din municipiul Craiova.

e) subvenţionarea cu 50% din preţul abonamentelor, pe o singură linie, pentru  elevii care frecventează prin cursuri de zi,  instituţiile de învăţământ autorizate, din municipiul Craiova.
Art.2.  Abonamentele vor fi eliberate  de Regia Autonomă de Transport Craiova la solicitarea şi conform opţiunilor persoanelor prevăzute  la art.1 pe baza următoarelor documente:
a) pentru persoanele prevăzute la art.1 literele a şi b şi c pe baza actului de identitate şi a cuponului de pensie din luna anterioară pentru care se solicită abonamentul;
b) pentru persoanele peste 70 de ani, numai pe baza actului de identitate;
c) pentru persoanele prevăzute la art.1 litera d şi e, pe baza actului de identitate şi a adeverinţei din care să rezulte că sunt elevi sau studenţi cu frecventarea cursurilor de zi ai unei instituţii de învăţământ autorizate din municipiul Craiova;
Art. 3. Pentru toate tipurile de abonamente se interzice cu desăvârşire eliberarea lor fracţionată de către Regia Autonomă de Transport Craiova, cu excepţia elevilor, pentru luna septembrie;
Art. 4. (1) Sumele necesare pentru acoperirea cheltuielilor prevăzute la art.1 vor fi alocate de la bugetul local al municipiului Craiova pe anul 2009, ţinându-se cont de prevederile actelor normative apărute până la data adoptării acestuia;


(2) Preţul abonamentelor  este egal cu al celor eliberate pentru celelalte categorii de călători, iar achitarea lui către Regia Autonomă de Transport Craiova se va face fără T.V.A.

Art. 5.(1)Pe timpul efectuării călătoriilor, beneficiarii facilităţilor acordate prin prezenta hotărâre sunt obligaţi să aibă asupra lor  şi să prezinte la controale,  abonamentul însoţit de actul de identitate şi de cuponul de pensie , pentru cei prevăzuţi la art.1 lit. a, b şi c; abonamentul însoţit de actul de identitate pentru cei cu vârsta de peste 70 de ani, abonamentul însoţit de actul de identitate ori carnetul de elev sau student, pentru cei prevăzuţi la art.1 lit. d şi e.

   (2) Neîndeplinirea obligaţiei prevăzute la alin.(1) constituie contravenţie şi se sancţionează cu amendă de la 100 lei la 500 lei , în conformitate cu prevederile art.45 alin.(2) din Legea nr.92/2007.
Art.6.  (1) Prezenta hotărâre intră în vigoare pe data de 01.04.2009


 (2) Pe data intrării în vigoare a prezentei hotărâri, îşi încetează efectele Hotărârea Consiliului Local al Municipiului Craiova nr.374/2008.
    Art.7.
Hotărârea va fi adusă la cunoştinţa publică, prin grija Serviciului Administraţie Publică Locală.
Art.8. Primarul Municipiului Craiova, prin aparatul de specialitate: Serviciul Administraţie Publică Locală, Direcţia Economico - Financiară, Directia Servicii Publice şi  Regia Autonomă de Transport Craiova, vor aduce la îndeplinire prevederile prezentei hotărâri.

	   PREŞEDINTE DE ŞEDINŢĂ,
	CONTRASEMNEZĂ,

	
	SECRETAR,

	 Dorin  Constantin  MĂRGĂRIT
	Nicoleta MIULESCU


	

	

	


CONSILIUL LOCAL AL MUNICIPIULUI CRAIOVA

NR.68/17.02.2009
RAPORT
din 17.02.2009
cu propunerea de acordarea de facilităţi  pe mijloace de transport în comun ale Regiei Autonome de Transport Craiova ,pentru anumite categorii de persoane


În conformitate cu prevederile articolului .36 alineatul (1 )din Legea nr.215/2001, privind administraţia publică locală, republicată, ”Consiliul Local are iniţiativă şi hotărăşte , în condiţiile legii, în toate problemele de interes local , cu excepţia celor care sunt date prin lege în competenţa altor autorităţi  ale administraţiei publice locale sau centrale.”

Una dintre categoriile de atribuţii care sunt exercitate de Consiliul Local, potrivit articolului .36 alineatul (2 )litera (d) sunt cele, „privind gestionarea serviciilor furnizate către cetăţeni”.

În exercitarea acestor atribuţii Consiliul Local „asigură potrivit competenţelor sale şi , în condiţiile legii, cadrul necesar pentru furnizarea serviciilor publice de interes local privind educaţia şi serviciile sociale  pentru protecţia copilului , a persoanelor cu handicap, a persoanelor vârstnice, a familiei şi a altor persoane sau grupuri de persoane aflate în nevoie socială”, aşa cum reiese din prevederile alineatului (6)litera (a )punctele 1 şi 2  al art.36 din Legea nr.215/2001, privind administraţia publică locală, republicată.

Pe baza acestor prevederi, Consiliul Local al Municipiului Craiova a adoptat Hotărârea cu nr.374 din 18.12.2008 prin care s-au acordat facilităţi  pe mijloace de transport în comun ale Regiei Autonome de Transport Craiova pentru anumite categorii de persoane pe anul 2009 astfel: „subvenţionarea cu 100% din  preţul abonamentelor  pe o singură linie de transport în comun a Regiei Autonome de Transport  Craiova, pentru pensionarii cu domiciliul în municipiul Craiova, indiferent de vârsta şi un nivel al  pensiei  de pâna la 600 lei/lună şi subvenţionarea cu 25% din preţul abonamentelor  pe o singură linie de transport în comun a Regiei Autonome de Transport  Craiova, pentru elevii şi studenţii care frecventează  instituţiile de învăţământ autorizate, curs de zi, din municipiul Craiova”.

Prin aceeaşi hotărâre s-a prevăzut ca abonamentele să fie eliberate  de Regia Autonomă de Transport  Craiova, în intervalul 15-31 ale lunii curente, pentru luna următoare , la solicitarea persoanelor de mai sus, pe baza cuponului de pensie din luna curentă, respectiv a adeverinţei din care să reiese  că sunt elevi sau studenţi cursuri de zi, la una din instituţiile de învăţământ din municipiul Craiova fiind omis actul de identitate.


Întrucât conform datelor furnizate de Casa Judeţeană de Pensii Dolj prin adresa cu nr. 181047 din 17.12.2008 rezulta ca in Mun. Craiova exista 69.027 pensionari cu domiciliul stabil, din care 19.036 au vârsta peste 70 de ani, iar numărul celorlalţi, indiferent de vârstă, după cuantumul pensiei este următorul .
· 25.752 pâna la 600 lei pe lună

· 7.802   pâna la 700 lei pe lună  

· 6747    pâna la 800 lei pe lună

· 5880    pâna la 900 lei pe lună

                    -   5185    pâna la 1000 lei pe lună, iar din cei 19.036 cu vârsta de peste 70 de ani, numai 1375 au peste 1000 de lei pe lună;
Având în vedere faptul că numărul total al pensionarilor cu un cuantum al    pensiei de peste 1000 lei pe lună era la 17.12.2008 de 17761 persoane şi ţinând cont de numărul relativ scăzut al celor care au solicitat abonamente pentru lunile ianuarie şi februarie , aproximativ 35% din total, propun acordarea de facilităţi  pe mijloace de transport în comun ale Regiei Autonome de Transport Craiova ,pentru anumite categorii de persoane, în condiţiile legii.
După cum se observă, sintagma în condiţiile legii, apare în articolul 36 din Legea nr.215/2001, republicată,  privind administraţia publică locală, atât în alineatul (1) cât şi în alineatul (6) litera (a ) ceea ce presupune redacterea unui proiect de hotărâre  care să ţină cont de condiţiile impuse prin Legea serviciilor publice de transport public local şi de reglementările privind garantarea de servicii publice subvenţionate de transport rutier intern.

Astfel in Monitorul Oficial al României partea I-a nr.262 din 19.04.2007 a fost publicată Legea nr.92 din 10.04.2007 - Legea serviciilor de transport public local – având ca obiect stabilirea cadrului juridic privind înfiinţarea, autorizarea, organizarea, exploatarea, gestionarea, finanţarea şi controlul funcţionării serviciilor de transport public în comune, oraşe, municipii, judeţe şi în zonele asociaţiilor de dezvoltare comunitară. Legea nr.92/2007 stabileşte cadrul juridic privind înfiinţarea, organizarea şi funcţionarea compartimentelor sau serviciilor specializate de transport din cadrul autorităţilor administraţiei publice locale, judeţene şi a municipiului Bucureşti.
În conformitate cu prevederile art.(1) alin.(4 )din legea menţionată, printre cele 16 principii Serviciul public de transport local de persoane care se organizează de către  autorităţile publice locale , pe raza administrativ teritorială respectivă, trebuie să respecte „recuperarea integrală a costurilor de exploatare, reabilitare şi dezvoltare prin tarife/taxe suportate de către beneficiarii direcţi ai transportului , denumiţi în continuare utilizatori, şi prin finanţarea de la bugetele locale asigurându-se un profit rezonabil pentru operatorii de transport şi transportatorii autorizaţi, principiu prevăzut la lit. (i), precum şi protecţia categoriilor sociale defavorizate, prin compensarea costului transportului de la bugetul local” , principiu înscris la litera (m);
Potrivit art.2 alin.1 din Legea nr.92/2007 „ în condiţiile în care în transportul public local se acordă facilităţi de transport uneia sau mai multor categorii de persoane , serviciul prin care se realizează transportul respectiv, se consideră serviciu public subvenţionat de transport, iar potrivit alin.(2) al aceluiaşi articol, acesta „se efectuează în conformitate cu prevederile prezentei Legi şi ale Ordonanţei Guvernului nr. 97/1999 privind garantarea de servicii publice subvenţionate de transport rutier intern şi de transport pe căile navigabile interioare, republicată şi se realizează în condiţiile îndeplinirii tuturor obligaţiilor de exploatare, a obligaţiilor de transport şi a obligaţiilor tarifare aşa cum acestea sunt definite în Ordonanţa Guvernului nr. 97/1999, republicată.
Prin serviciu public subvenţionat de transport se înţelege, conform prevederilor art.(4) din Ordonanţei Guvernului nr. 97/1999, republicată, „acel transport public care necesită subvenţii bugetare pe care un operator de transport este obligat să îl efectueze, în condiţiile impuse de autorităţile competente, chiar dacă acesta ar avea efecte negative asupra activităţii sale pe perioada efectuării serviciului public subvenţionat „-.
Autorităţi competente sunt denumite de Ordonanţa Guvernului sus amintită, dacă reglementările în vigoare nu prevăd altfel, ministerul transporturilor, consiliile locale sau judeţene , după caz, care trebuie să ţină seama printre altele la stabilirea acestui serviciu şi de posibilităţile financiare de acoperire a subvenţiilor de la bugetul de stat sau de la bugetele locale.
De asemenea, potrivit art.(4) alin.(1) din Legea nr.92/2007, „este considerat transport public local de persoane prin curse regulate,  transportul public care îndeplineşte cumulativ mai multe condiţii, printre care cea prevăzută la litera (a) care stipulează că „se efectuează de către un operator de transport rutier, astfel cum acesta este definit şi licenţiat conform  prevederilor Ordonanţei de Urgenţă a Guvernului nr. 109/2005, aprobată cu modificări şi completări prin Legea nr.102/2006, cu modificările ulterioare, precum şi cea prevăzută la lit.(f), care prevede că, pentru efectuarea serviciului, operatorul de transport rutier percepe de la persoanele transportate un tarif de transport pe bază de legitimaţie de călătorie individuale, eliberate anticipat, al căror regim este stabilit de Ordonanţa de Urgenţă a Guvernului nr. 109/2005, aprobată cu modificări şi completări prin Legea nr.102/2006, cu modificările ulterioare”.
După cum este prevăzut în art.(35)(2) alin.(1) din Ordonanţa de Urgenţă a Guvernului nr. 109/2005, aprobată cu modificări şi completări prin Legea nr.102/2006, „serviciile regulate de transport de persoane se execută pe bază de legitimaţii de călătorie individuale , care sunt documente cu regim special, respectiv, bilete, abonamente şi legitimaţii speciale” , iar alin.(2) precizează că „Legitimaţiile speciale de călătorie sunt legitimaţiile acordate de autorităţile competente, în condiţiile legii”.
Legea nr.92/2007 prevede, în conformitate cu art. 17 alin.(1) printre alte atribuţii  ale consiliilor locale , la litera i „ acordarea de facilităţi si subvenţii operatorilor de transport rutier”; la litera n „ stabilirea subvenţiei acordate de la bugetul local pentru acoperirea diferenţei dintre costurile înregistrate de operatorul de transport pentru efectuarea serviciului şi sumele efectiv încasate ca urmare a efectuării transportului , iar la litera o „ asigurarea resurselor bugetare pentru susţinerea totală sau parţială a costurilor de transport public de persoane pentru unele categorii sociale defavorizate , stabilite prin hotărâri ale consiliului local, ori prin lege”.
Acoperirea financiară a costului călătoriilor efectuate de persoanele care beneficiază, potrivit legii, de gratuitate  la legitimaţiile de călătorie se asigură din bugetul de stat , din bugetele locale sau din bugetele altor instituţii stabilite prin lege conform prevederilor art.42 alin. (1) din Legea nr.92/2007, iar potrivit alin.(2) al aceluiaşi articol „ Acoperirea influenţelor financiare rezultate din reduceri de tarif la  legitimaţiile de călătorie pentru serviciul de transport public local de persoane, aprobate pentru anumite categorii de persoane de consiliile locale, se asigură din bugetele locale, până la nivelul tarifelor de vânzare către populaţie a  legitimaţiilor de călătorie către populaţie”.
Faţă de cele expuse mai sus, propun  acordarea de facilităţi  pe mijloace de transport în comun ale Regiei Autonome de Transport Craiova pentru anumite categorii de persoane, conform proiectului anexat.
INIŢIATOR,
Consilier municipal,

RADU TEODOR

